Ahmats Kadirovs
Ahmats Kadirovs (čečenu: Ахьмад-Хьаьжа Кадыров; 1951—2004) bija Čečenijas un Krievijas politiķis un reliģisks darbinieks. Pirmais Čečenijas Republikas prezidents Krievijas Federācijas sastāvā. No 1995. līdz 2000. gadam bija neatzītās Ičkerijas muftijs un Čečenijas Republikas musulmaņu garīgās pārvaldes priekšsēdētājs. Līdz 1996. gadam Ahmats Kadirovs piedalījās karadarbībā Ičkerijas karaspēka rindās pret Krievijas karaspēku. 2004. gada 9. maija rītā Ahmats Kadirovs, visi augstākā līmeņa Čečenijas Republikas vadītāji, Ziemeļkaukāza reģiona apvienotās pretterorisma operācijas karaspēka grupas komandieris Valērijs Baranovs un citi Krievijas bruņoto spēku vadības pārstāvji pulcējās uz goda viesu tribīnes Dinamo stadionā Groznijā, kur par godu Uzvaras dienai bija sarīkots koncerts. Pulksten 10.35 stadiona centrālajā tribīnē eksplodēja spridzeklis. Sprāgstvielas bija uzliktas iepriekš, stadiona rekonstrukcijas laikā, svētku dienā darbojās radiosignāla slāpētāji, bet sprādziens tika detonēts, izmantojot vadus. Saskaņā ar oficiālajiem datiem septiņi cilvēki gāja bojā un vairāk nekā 50 tika ievainoti. Kadirovs tika smagi ievainots un nomira ceļā uz slimnīcu bezsamaņā, būdams 53 gadu vecumā. Ramzans Kadirovs, Ahmata Kadirova jaunākais dēls, kopš 2007. gada februāra ir Čečenijas Republikas vadītājs.